Il-Kunsill: JINNOTA li taxxa tal-kumpanniji effettiva tista' tkun mhedda minn erożjoni tal-bażi u trasferiment tal-profitt; JENFASIZZA li l-kompetizzjoni fil-qasam tat-taxxa inġusta bejn l-Istati Membri kif ukoll bejn dawn tal-aħħar u pajjiżi terzi jistgħu jaffettwaw il-funzjonament tas-Suq Uniku, filwaqt li jirrikonoxxi l-importanza tat-tassazzjoni għall-kompetittività; IFAKKAR u JIKKONFERMA l-konklużjonijiet tal-Kunsill Ewropew tat-18 ta' Diċembru 2014 li jenfasizzaw l-ħtieġa urġenti biex isir progress fl-isforzi għall-ġlieda kontra l-evitar tat-taxxa u l-ippjanar aggressiv tat-taxxa, kemm fil-livell globali u kif ukoll f'dak tal-UE; IFAKKAR fil-Konklużjonijiet tal-Kunsill Ewropew tat-13 u l-14 ta' Marzu 2013 dwar il-ħtieġa għal kooperazzjoni mill-qrib mal-OECD u l-G20 biex jiġu żviluppati standards maqbula internazzjonalment għall-prevenzjoni tal-BEPS u b'mod partikolari s-sejħa tiegħu biex l-Unjoni Ewropea tikkoordina l-pożizzjonijiet tagħha; JISSOTTOLINJA l-ftehim politiku reċenti milħuq mill-Kunsill dwar l-iskambju awtomatiku ta' informazzjoni dwar deċiżjonijiet tat-taxxa u r-rwol fundamentali tal-Unjoni Ewropea f'dan il-qasam fl-implimentazzjoni sħiħa tal-konklużjonijiet tal-BEPS tal-OECD dwar l-Azzjoni 5 (prattiki dannużi dwar it-taxxa); JILQA' l-konklużjonijiet tal-Pjan ta' Azzjoni tal-OECD dwar l-Erożjoni tal-Bażi u t-Trasferiment tal-Profitt (BEPS), kif approvat mill-Ministri tal-Finanzi tal-G20 f'Lima, il-Perù, fit-8 ta' Ottubru 2015 u tal-Kapijiet ta' Stat tal-G20 f'Antalya, it-Turkija, fil-15 u s-16 ta' Novembru 2015; Implimentazzjoni tal-konklużjonijiet tal-BEPS tal-OECD JINNOTA li l-Ministri tal-Finanzi tal-G20, fit-8 ta' Ottubru 2015, ġeddew impenn għal implimentazzjoni rapida, globali u effiċjenti tal-konklużjonijiet BEPS u talbu lill-OECD biex tipprepara qafas inklużiv ta' monitoraġġ sal-bidu tal-2016; JINDIKA li diversi proposti leġislattivi marbuta mal-aġenda dwar il-BEPS huma attwalment taħt diskussjoni fil-Kunsill, b'mod partikolari l-proposta għal Bażi Komuni Konsolidata tat-Taxxa Korporattiva (BKKTK) u r-riformulazzjoni tad-Direttiva dwar l-Imgħax u r-Royalties (IRD); JISSOTTOLINJA barra minn hekk li l-Grupp dwar il-Kodiċi tal-Kondotta dwar it-tassazzjoni tal-intrapriżi stabbilit fl-1998 ikompli jwettaq ħidma importanti mhux leġislattivi għall-ġlieda kontra l-fenomeni tal-BEPS kemm fl-Unjoni Ewropea kif ukoll f'pajjiżi terzi; JENFASIZZA għalhekk il-ħtieġa li jinstabu soluzzjonijiet komuni, iżda flessibbli, fil-livell tal-UE li jkunu konsistenti mal-konklużjonijiet tal-BEPS tal-OECD, filwaqt li tingħata attenzjoni speċjali għar-rispett tal-libertajiet u l-kompetenzi tat-Trattat tal-UE u JAPPOĠĠA l-implimentazzjoni effettiva, rapida u koordinata mill-Istati Membri tal-miżuri kontra l-BEPS li għandhom jiġu adottati fil-livell tal-UE; JOSSERVA li l-konklużjonijiet tal-BEPS tal-OECD spiss jipproponu opzjonijiet differenti għall-implimentazzjoni ta' wħud mir-rakkomandazzjonijiet tagħha u li approċċ komuni fil-livell tal-UE favur ċerti opzjonijiet jagħti valur bil-ħsieb li jiżgura l-funzjonament tajjeb tas-Suq Uniku; JIKKUNSIDRA li d-direttivi tal-UE għandhom, fejn xieraq, ikunu l-mezz ippreferut għall-implimentazzjoni tal-konklużjonijiet tal-BEPS tal-OECD fl-UE sabiex tiġi żgurata ċ-ċertezza legali u l-proporzjonalità fil-livell ta' armonizzazzjoni meħtieġa mis-Suq Uniku; JAQBEL, f'dan ir-rigward, li fejn l-implimentazzjoni ta' konklużjoni tal-BEPS tal-OECD hija prevista permezz tal-leġislazzjoni tal-UE, dan il-proċess jingħata prijorità fuq diskussjonijiet paralleli ta' liġijiet mhux vinkolanti possibbli; JISSOTTOLINJA fl-istess ħin ir-rwol li jista' jkollu l-Grupp dwar il-Kodiċi tal-Kondotta fl-għoti ta' gwida lill-Istati Membri għall-implimentazzjoni ta' ċerti konklużjonijiet tal-BEPS tal-OECD oħra; JISTIEDEN lill-Grupp ta' Ħidma ta' Livell Għoli tal-Kunsill dwar Kwistjonijiet ta' Taxxa (HLWP) biex jissorvelja mill-qrib l-implimentazzjoni tal-azzjonijiet kontra l-BEPS fil-livell tal-UE u, b'mod aktar ġenerali, biex ikollu rwol ċentrali fis-sorveljanza tal-ħidma f'dan il-qasam, kif għamel s'issa, inkluż permezz ta' pjanijiet direzzjonali ta' kull sitt xhur tal-Presidenza dwar il-BEPS meta ppreżentati; Implimentazzjoni tal-konklużjonijiet tal-BEPS permezz ta' leġislazzjoni tal-UE JIEĦU NOTA tar-rapport finali tal-grupp ta' esperti tal-Kummissjoni dwar it-tassazzjoni tal-ekonomija diġitali (Mejju 2014) u l-konklużjonijiet sussegwenti tal-BEPS tal-OECD dwar l-Azzjoni 1, kif ukoll tal-intenzjoni tal-Kummissjoni li fl-2016 tirrevedi r-regoli tat-taxxa fuq il-valur miżjud (VAT) fil-kuntest tal-inizjattiva tagħha tal-'Aġenda diġitali għall-Ewropa'; IFAKKAR li l-konklużjonijiet tal-BEPS tal-OECD dwar l-Azzjonijiet 2 (diskrepanzi ibridi), 3 (regoli dwar il-Kumpanniji Barranin Ikkontrollati), 4 (regoli dwar il-limitazzjoni tal-imgħax), 6 (regola ġenerali kontra l-abbuż), 7 (status ta' stabbiliment permanenti) u 13 (rappurtar pajjiż b'pajjiż) jistgħu jiġu implimentati, wara aktar analiżi teknika, permezz ta' proposti leġislattivi li jiffukaw fuq aspetti internazzjonali kontra l-BEPS, mingħajr ma tiġi prekluża l-applikazzjoni min-naħa tal-Istati Membri ta' dispożizzjonijiet domestiċi jew dawk imsejsa fuq ftehimiet immirati lejn il-prevenzjoni tal-BEPS; JISTIEDEN għalhekk lill-Kummissjoni biex tressaq proposta dwar dawn l-aspetti internazzjonali li tieħu kont sħiħ tal-ħidma li saret dwar dawn il-kwistjonijiet fil-qafas ta' fajls leġislattivi attwali, b'mod partikolari l-BKKTK; JINNOTA li l-inklużjoni ta' klawsola komuni kontra l-abbuż hija prevista fil-kuntest tar-riformulazzjoni tad-Direttiva dwar l-Imgħax u r-Royalties, wara l-inklużjoni ta' klawżola simili fid-Direttiva dwar Kumpanniji Prinċipali u Sussidjarji, b'mod partikolari fuq il-bażi tal-konklużjoni tal-BEPS tal-OECD dwar l-Azzjoni 6; JIRRIKONOXXI l-ħtieġa ta' diskussjoni ulterjuri dwar il-kunċett ta' tassazzjoni minima effettiva, b'mod partikolari fir-riformulazzjoni tad-Direttiva dwar l-Imgħax u r-Royalties; JISTIEDEN lill-Kummissjoni biex tirrifletti dwar il-possibbiltajiet biex tittejjeb id-disponibbiltà ta' data u statistika tat-tassazzjoni korporattiva fil-livell tal-UE fuq il-bażi tal-konklużjonijiet tal-BEPS tal-OECD dwar Azzjoni 11; Approċċ ta' 'liġi mhux vinkolanti' komplementari JINNOTA li l-konklużjonijiet tal-BEPS tal-OECD tal-Azzjoni 2 (in-newtralizzar tal-effetti tal-arranġamenti tad-diskrepanzi ibridi) qed jiġu kkunsidrati għax-xogħlijiet attwali tas-sottogrupp dwar id-diskrepanzi ibridi tal-Grupp dwar il-Kodiċi ta' Kondotta u JISTIEDEN lill-Grupp dwar il-Kodiċi tal-Kondotta u s-Sottogrupp biex jiddiskutu l-forom ta' diskrepanzi ibridi li mhumiex indirizzati permezz tal-leġislazzjoni tal-UE; IFAKKAR l-approvazzjoni preċedenti tiegħu dwar l-approċċ nexus modifikat (dok. 16846/14) u JISTIEDEN lill-Grupp dwar il-Kodiċi tal-Kondotta biex isegwi dan l-approċċ, kif deskritt fil-konklużjonijiet tal-BEPS tal-OECD dwar l-Azzjoni 5 (prattiki dannużi dwar it-taxxa) għall-monitoraġġ tal-proċessi leġislattivi meħtieġa għall-Istati Membri biex jibdlu s-'sistemi ta' inċentivi tat-taxxa favur il-privattivi' eżistenti; JISTIEDEN lill-Grupp dwar il-Kodiċi tal-Kondotta biex jivvaluta l-opportunità, fid-dawl tar-raba' kriterju, li tiġi żviluppata gwida tal-UE għall-implimentazzjoni tal-konklużjonijiet tal-BEPS tal-OECD dwar l-Azzjonijiet 8-9-10 (l-allinjament tal-eżiti tal-ipprezzar tat-trasferiment bil-ħolqien tal-valur) u dwar l-Azzjoni 13 (Gwida dwar id-Dokumentazzjoni tal-ipprezzar tat-trasferimenti), bl-appoġġ tal-Kummissjoni u l-korpi konsultattivi tagħha, b'mod partikolari il-Forum Konġunt tal-UE dwar il-Prezzijiet ta' Trasferiment; JISTIEDEN bl-istess mod lill-Grupp dwar il-Kodiċi tal-Kondotta biex jivvaluta l-opportunità li jiżviluppa gwida tal-UE għall-implimentazzjoni tal-konklużjonijiet tal-BEPS tal-OECD dwar l-Azzjoni 12 (żvelar ta' ppjanar aggressiv tat-taxxa), b'mod partikolari bil-ħsieb li jiġi ffaċilitat l-iskambju ta' tali informazzjoni bejn l-awtoritajiet tat-taxxa; Kwistjonijiet oħra ta' implimentazzjoni JINNOTA li ċerti konklużjonijiet tal-BEPS tal-OECD jikkonċernaw ftehimiet bilaterali dwar it-tassazzjoni doppja li daħlu għalihom l-Istati Membri u JIKKUNSIDRA li f'dan ir-rigward ikun utli li jkun hemm xi forma ta' skambju ta' fehmiet permezz tal-HLWP; JENFASIZZA l-ħtieġa għal implimentazzjoni rapida u effiċjenti tal-konklużjonijiet tal-BEPS tal-OECD ukoll fil-livell globali u JISTENNA B'INTERESS l-istrument multilaterali biex jimmodifika t-trattati tat-taxxa previsti skont il-konklużjonijiet tal-BEPS tal-OECD dwar l-Azzjoni 15 mistenni sa tmiem l-2016; JISSOTTOLINJA l-importanza li jiġu involuti għadd massimu ta' pajjiżi, inklużi pajjiżi li qed jiżviluppaw, sabiex jiġu żgurati kundizzjonijiet ekwi fil-qasam tal-BEPS. Ara l-paġna tal-laqgħa